מספר פנימי: 563631

הכנסת העשרים

**יוזם:**  **חבר הכנסת** **ניסן סלומינסקי**

 פ/1246/20

הצעת חוק העונשין (תיקון – פנייה למוקד חירום והצלה בקריאת שווא לעזרה), התשע"ה–2015

|  |  |  |
| --- | --- | --- |
| הוספת סעיף 159ב | 1. | בחוק העונשין, התשל"ז–1977[[1]](#footnote-2), אחרי סעיף 159א יבוא: |
|  |  | "פניה למוקד חירום והצלה בקריאת שווא לעזרה | 159ב. | הפונה למוקד חירום והצלה בקריאת שווא לעזרה, דינו – הקנס האמור בסעיף 61(א)(1); עשה זאת במטרה לשבש את עבודת כוחות החירום וההצלה, דינו – הקנס האמור בסעיף 61(א)(3); לעניין סעיף זה, "מוקד חירום והצלה" – לרבות מוקדי החירום של המשטרה, מגן דוד אדום, שירותי כבאות והצלה." |

דברי הסבר

הצעת החוק קובעת כי פניה בקריאת שווא לעזרה למוקדי החירום וההצלה כגון המוקדים של המשטרה, מגן דוד אדום ושירותי כבאות והצלה תיחשב לעבירה שעונשה הקנס האמור בסעיף 61(א)(1) לחוק העונשין, התשל"ז–1977, וכי פניה שכזו במטרה לשבש את עבודת כוחות החירום וההצלה תישא את הקנס האמור בסעיף 61(א)(3) לחוק. זאת בעקבות הנתון החמור שהתגלה לאחר פרשת חטיפת שלושת הנערים מגוש עציון שלפיו מעל לארבעים אחוזים מהפניות המגיעות לטיפולו של המוקד המשטרתי הן פניות שווא. עומס זה על המערכת ופניות השווא הרבות שבהן נאלצים השוטרים לטפל אינם מאפשרים להתמודד עם קריאות האמת ביעילות הנדרשת ואלה נופלות לא פעם בין הכיסאות.

הצעת חוק דומה בעיקרה הונחה על שולחן הכנסת התשע-עשרה על ידי חבר הכנסת אמנון כהן וקבוצת חברי הכנסת (פ/2639/19).

הצעות חוק זהות הונחו על שולחן הכנסת התשע-עשרה על ידי חבר הכנסת ניסן סלומינסקי (פ/2613/19), על ידי חברת הכנסת מרב מיכאלי וקבוצת חברי הכנסת (פ/2614/19), על ידי חבר הכנסת עמר בר-לב וקבוצת חברי הכנסת (פ/2638/19) ועל ידי חברת הכנסת פנינה תמנו-שטה (פ/2707/19) ועל שולחן הכנסת העשרים על ידי חבר הכנסת עמר בר-לב (פ/8/20), על ידי חברת הכנסת מרב מיכאלי (פ/9/20) ועל ידי חבר הכנסת מיקי לוי (פ/735/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"א בסיוון התשע"ה – 8.6.15

1. ס"ח התשל"ז, עמ' 226. [↑](#footnote-ref-2)